મુંબઈમાં ગરમી દઝાડનારી નહીં, પણ નિતારનારી હોય છે. અહીંનું ભેજવાળું વાતાવરણ આપણને પસીનાથી પલાળવાનું કામ કરે છે એટલે જ અહીંના લોકોએ તો પુષ્કળ પ્રમાણમાં પાણી પીવું જ જોઈએ ઉનાળાના દિવસોમાં. જાણીતા ડર્મેટોલૉજિસ્ટ ડૉ. કેતન શાહ કહે છે, ‘પાણી તો પીવું જ પણ એ સિવાય જૂસ, છાશ જેવું લિક્વિડ ફૂડ પણ વધુ પ્રમાણમાં લેવું હિતાવહ છે. ખાવાનું ઓછું ખાશો તો ચાલશે; પણ ફ્રૂટ જૂસ, લસ્સી કે મિલ્કશેક પીવાનું રાખો. દૂધ કે દૂધની પ્રોડક્ટ પીતા હો ત્યારે એ કઈ જગ્યાથી લઈ રહ્યા છો એમાં થોડીક સાવધાની રાખવી. ગરમીમાં દૂધની પ્રોડક્ટ ઝડપથી ખરાબ થઈ જતી હોય છે. સૉફ્ટ ડ્રિન્ક કે આલ્કોહૉલ બેઝ્ડ ડ્રિન્ક પીવાનું અવૉઇડ કરવું. એ પીવા કરતાં પાણી પીવાથી શરીરને વધુ લાભ થશે.’